שבעה משחקים התקיימו הלילה (בין שני לשלישי) ב-NBA, ובמוקד שוב עמד לברון ג'יימס, שהוליך את הלייקרס לניצחון תשיעי רצוף, 99:128 על קבוצתו לשעבר קליבלנד. אוקלהומה סיטי המשיכה בעונה החיובית שלה עם ניצחון במינסוטה, פילדלפיה ספגה עוד הפסד - הפעם לאינדיאנה, ובוסטון ניצחה את שיקגו.
לברון ג'יימס שוב לא ריחם על קבוצתו לשעבר. ללא אנתוני דייויד הפצוע, הכוכב לקח אחריות וקלע 31 נקודות (12 מ-16 מהשדה) והוביל את הלייקרס לניצחון תשיעי ברציפות. למעשה, לברון קלע לפחות 25 נקודות בכל אחד מתשעת המשחקים האחרונים שלו מול הקאבס, מולם הוא מחזיק במאזן של 1:14. קליבלנד עוד הובילה ב-6 אחרי הרבע הראשון ובנקודה בהפסקה, אבל אז הקבוצה מלוס אנג'לס נכנסה לעניינים. 37 נקודות ברבע השלישי ו-44 ברבע האחרון עשו את ההבדל בסופו של דבר, כאשר מלבד ג'יימס, דווייט הווארד תרם 21 נקודות ו-15 ריבאונדים. קווין לאב (21 נקודות) הוביל את רשימת הקלעים של הקאבס.
אחרי שהתפרקה מנכסיה ואיבדה את פול ג'ורג' וראסל ווסטברוק, באוקלהומה בנו על שיי גילג'ס אלכסנדר המוכשר שהצטרף מהקליפרס, שייקח את המושכות בקבוצה ויביא לידי ביטוי את הפוטנציאל הגדול שלו, אך ספק אם גם הם חשבו שהגארד בן ה-21 יציג את היכולת שהוא מציג לאורך העונה - ובעיקר הלילה. הכוכב העולה של OKC העמיד הלילה נגד הטימברוולבס שורה סטטיסטית שהיא לא פחות מהיסטורית – 20 נקודות, 20 ריבאונדים ו-10 אסיסטים, והפך לשחקן הכי צעיר בתולדות הליגה שעושה את זה. הוא גם הפך לגארד השני אי פעם שמגיע להישג הזה, הקודם היה גם הוא מהת’אנדר, ראסל ווסטברוק כמובן. הוא קיבל הלילה עזרה מצוינת מדנילו גלינארי עם 30 נקודות, ואוקלהומה ממשיכה להיות חזק בתמונת הפלייאוף במערב.
ניצחון שני ברציפות לסלטיקס שמדורגים במקום השני בטבלה. בתום הרבע הראשון הם עשו צעד משמעותי לניצחון כשהובילו 14:28. גם 30 נקודות של זאק לאבין לא עזרו לבולס, שאמנם עשו ריצה נהדרת של 5:17 בתחילת הרבע השלישי אך גם זה לא עזר בדרך להפסד שביעי בשמונה משחקים. ג'ייסון טייטום (21 נקודות) וג'יילן בראון (19 נקודות) הובילו את קלעי הסלטיקס כאשר שישה הציגו דאבל פיגרס.
כוכב המשחק היה טי.ג'יי וורן, שעלה לכותרות לאחרונה לאחר עימות עם ג'ימי באטלר ממיאמי. הפעם הנסיבות היו חיוביות וחוץ מ-21 הנקודות שקלע, הוסיף חסימה במאני טיים שעזרה לאינדיאנה לברוח בסיום. מלקולם ברוגדון הוסיף 21 נקודות, 9 אסיסטים ו-7 ריבאונדים, מיילס טרנר רשם 14 נקודות ו-10 ריבאונדים לאינדיאנה, שעם הניצחון עקפה את הסיקסרס במאזן. בן סימונס הוביל את פילי עם 24 נקודות ו-14 ריבאונדים, ג'וש ריצ'רדסון הוסיף 23.